Imtella' Ottubru 3, 2020 - Aġġornata 4 Ta' Ottubru, 2020 7:49am Malli daqqu t-8.00pm, is-sit elettroniku tal-aħbarijiet tal-Partit Nazzjonalista ħabbar b'mod mhux uffiċjali, li l-kandidat fl-elezzjoni għall-Kap tal-Partit Nazzjonalista Bernard Grech għandu vantaġġ fuq il-kandidat Adrian Delia. Għall-ewwel kien irrappurtat li Grech kiseb vantaġġ ta' 67%, iżda kif ħareġ ir-riżultat uffiċjali dan tela' għal 69.3%, b'kuntrast ma' 30.7% miksuba minn Dr Delia. Bernard Grech kiseb 12,663 vot, filwaqt li Adrian Delia kiseb 5,622 vot. Voti invalidi hemm 77. Kienu għall-ħabta tat-tmienja neqsin kwart li beda l-proċess tas-sorting tat-18,362 vot li ntefgħu f'din l-elezzjoni. Il-proċess tal-għadd tal-voti beda għall-ħabta tas-7.00pm meta l-voti bdew jitpoġġew f'paketti ta' 50, 50 malli ntemm il-proċess ta' rikonċiljazzjoni, tqassmu l-pakketti fuq tmien imwejjed u beda l-proċess tas-sorting. Fil-5.00pm ta' wara nofsinhar il-Kummissjoni Elettorali tal-Partit Nazzjonalista immexxija mill-Avukat Peter Fenech, qalet li b'kollox ivvutaw 85% ta' dawk eliġibbli. Fil-lokalità tas-Swieqi kienu l-aktar li vvutaw – 89% filwaqt li fiż-Żurrieq u f'Ħal Luqa kienu l-inqas li vvutaw – 82%. Il-votazzjoni f'Malta għalqet fl-erbgħa ta' wara nofsinhar u f'Għawdex fis-sagħtejn. Biex jiġu osservati d-direttivi tal-awtoritajiet tas-saħħa pubblika minħabba l-pandemija tal-Covid-19, saret ukoll votazzjoni kmieni mifruxa fuq ħamest'ijiem. It-tesserati setgħu jivvutaw fid-Dar Ċentrali u fi 17-il ċentru ieħor f'Malta u f'Għawdex. Il-proċess kollu tal-lum qed isir bħala parti minn Konvenzjoni Ġenerali, b'dik tal-lum hija t-tieni darba li l-membri kollha ngħataw iċ-ċans jivvutaw f'elezzjoni għal ħatra ta' Kap tal-Partit Nazzjonalista. Dr Grech u Dr Delia jagħtu l-ewwel reazzjoni Fl-ewwel messaġġ tiegħu fuq il-midja soċjali, Dr Grech qal li dan huwa l-ewwel pass biex jingħaqad il-partit, filwaqt li rringrazzja lil kull min għamel dan ir-riżultat possibbli. Awgura li Dr Delia jibqa' jagħti sehemu fil-partit. Min-naħa tiegħu, Dr Adrian Delia qal li dan huwa l-proċess tad-demokrazija, u li huwa jibqa' jemmen fir-rieda tan-nies, u qal li minn għada stess se jaħdem iktar minn qatt qabel għall-partit u l-pajjiż. ARA: Dr Delia jgħid li se jagħmel mezz biex Dr Grech ma jgħaddix milli għadda hu Il-Partit Laburista jgħid li rebaħ l-'establishment' tal-Partit Nazzjonalista AĠĠORNAT(3): 85% jivvutaw biex jagħżlu l-Kap tal-PN